Nos magistri Guillelmus de Bourmont, archidiaconus Barrensis, et Fredericus, canonicus Lingonensis et decanus Belnensis, notum facimus universis presentibus et futuris quod, cum inter venerabilem patrem R[obertum], Dei gratia Lingonensis episcopum ex una parte, et abbatissam et conventum de Thar cysterciensis ordinis ex altera, questio verteretur super eo quod idem episcopus monasterium de Poulangeio sibi pleno jure dicebat esse subjectum, dictis abbatissa et conventu nichilominus e converso dicentibus subjectionem in eodem monasterio se habere. Tamdem prehabitis tractatu multiplici et processu, dicte partes in nos super hiis compromiserunt, sicut in ipsarum litteris hinc inde confectis plenius continetur. Nos vero, auditis hinc inde propositis et plenius intellectis, de bonorum consilio, de voluntate etiam et consensu expresso partium, per modum compositionis pronunciavimus in hunc modum. Videlicet quod ordo monasticus secundum beati Benedicti regulam juxta consuetudinem sanctimonialium de Thar in ecclesia de Poulangeio perpetuis a) temporibus inviolabiliter observetur. Item abbatissa de Poulangeio, que pro tempore fuerit, tenetur singulis annis ire ad capitulum de Thar et ea que ibi ordinata fuerint recipere et custodire et in monasterio Poulangeii facere custodiri, sicut faciunt abbatisse monasterio Tharsensi subjecte. Item abbatissa de Thar visitationem habebit in monasterio de Poulangeio et correctionem, ita tamen quod per hoc jus episcopale in nullo minuetur, immo plenam habebit in eodem monasterio episcopus Lingonensis subjectionem et jurisdictionem et plenum jus, sicut habet in monasterio de Rubeo Monte, ita etiam quod idem episcopus statuta abbatisse de Thar poterit immutare, si viderit expedire. Item vacante monasterio de Poulangeio, moniales de Poulangeio ab episcopo petent licentiam eligendi, et earum electioni abbatissa de Thar intererit, et in electione procedetur prout in jure canonico continetur et ad episcopum Lingonensis ejusdem electionis confirmatio vel infirmatio pertinebit. Nos vero . . Lingonensis episcopus, . . abbatissa etiam et conventus de Thar in approbationem pronunciationis supradicte sigillorum nostrorum testimonium apposuimus. Nos vero dicti magistri G[uillelmus] et F[redericus] supradicti in omnium premissorum testimonium et munimen presens scriptum ad petitionem partium confecimus sigillorum nostrorum testimonio roboratum. Actum anno Domini millesimo ducentesimo tricesimo tercio, mense junio, feria quarta post festum beati Barnabe apostoli.